Kraaie gaap steeds oor groot dele van SADié foto is Vrydag om 10:00 in Springs aan die Oos-rand geneem (16 November 2018). Foto: Paul Snyman via ReënvalSA (Twitter) Suid-Afrikaners wat gehoop het die naweek sal effens koeler temperature meebring, moenie te vinnig die waaier wegpak nie – die hittegolf wat tans groot dele van die land in sy greep het, sal nog tot minstens Maandag voortduur. Die Suid-Afrikaanse Weerdiens het reeds vroeër vandeesweek gewaarsku dat ŉ hittegolf oor verskeie dele van die land verwag word en het vandag gesê die warm toestande sal nog tot Maandag voortduur. Gedeeltelik bewolkte toestande en reënval word vanaf vandag plek-plek oor die sentrale binneland verwag, maar nie genoeg om die temperature af te koel nie. Inwoners van Gauteng, die Vrystaat, oostelike gedeeltes van die Noord-Kaap, die Noordwes en noordwestelike dele van KwaZulu-Natal loop almal onder die hittegolf deur. Rekordtemperature is Woensdag op verskillende plekke in die land waargeneem. Tosca in Noordwes was ŉ bloedige 42,4 °C, met Postmasburg ŉ kortkop agter op 40,4 °C. In Klerksdorp is 38 °C gemeet, 36,9 °C in Kroonstad en 34,3 °C in Ficksburg. Vandag se verwagte maksimum in Pretoria is 36 °C, terwyl die kwik in Johannesburg tot 34 °C sal styg. Bloemfontein se verwagte maksimum temperatuur is 37 °C, Kimberley ook 37 °C, Mahikeng sou na verwagting 38 °C bereik en Klerksdorp 37 °C. Die weerdiens het weereens ŉ beroep op inwoners in dié provinsies gedoen om baie water te drink en direkte sonlig te vermy. Troeteldiereienaars is ook gemaan om te sorg dat troeteldiere genoeg vars water het en koel gehou word. Volgens die weerdiens sal hoogdrukstelsels vanaf Sondag verspreide buie in die oostelike dele van die land bring, hoewel dit in dié stadium nie lyk of dit veel meer as katspoegies sal wees nie. Die reën wat vir 25 November oor ’n wye gebied voorspel word, dui in hierdie stadium ook nie op strome water nie, maar ’n groot deel van die binneland kan ’n ietsie te wagte wees. Die Noorweegse voorspelling oor die volgende week of so dui aan dat Kimberley dan ’n broodnodige 17 mm te wagte kan wees. Die nabygeleë Griekwastad sit amper droëbek met 4 mm. Bethlehem, wat voor dan hier en daar ’n neerslaggie kan verwag, sal volgens die voorspelling op 25 November 14 mm reën ontvang. Pretoria, Polokwane en Bloemfontein is elk 13 mm te wagte. Kroonstad en Vryheid is elk 5 mm te wagte, maar Vryheid kan reeds Maandag 5 mm ontvang. Vir Rustenburg word 19 mm voorspel en Bothaville se voorspelling is 6 mm. Hoewel die Noorweegse weerdiens besonder akkuraat is, moet ŉ mens in gedagte hou dat voorspellings aansienlik kan verander. ŉ Paar dae gelede is min of meer landwye reën ook aan die einde van die tiendaevoorspelling, wat die langtermynvoorspelling genoem word, voorspel. Dieselfde aand het die reënvoorspelling egter soos mis voor die son verdwyn, en pas ’n paar dae later ’n herverskyning gemaak.